Det bliver den første sag af sin art her i landet om frakendelsen af kørekort i tre år for kørsel med cannabis i blodet, når 36-årige Per Christensens tilfælde skal prøves ved byretten i København.

Per Christensen har afvist at erklære sig skyldig i kørsel i hashpåvirket tilstand, og derfor vil hans forsvarer, Knud Foldschack, i en principsag forsøge at bevise, at hans klient ikke var påvirket af hash på kørselstidspunktet, ikke var til fare for trafiksikkerheden og dermed er uretfærdigt ramt.

»Jeg vil bevise, at minimumsgrænsen for, hvor meget cannabis der kan måles i blodet, ikke er i overensstemmelse med evnen til at føre bil eller ej. Der er derimod fastsat en tilfældig grænse, som fælder folk, der ikke er påvirkede, og som derfor ikke har noget at gøre med selve skyldsspørgsmålet«, siger han.